Diari Oficial de la Generalitat Valenciana


Sumari del DOGV 7854, del 19-08-2016 (2016/6645)

ORDRE 48/2016, de 16 d'agost, de la Conselleria d'Educació, Investigació, Cultura i Esport, per la qual s'aproven les bases reguladores del procediment de subvencions per al foment del valencià per a mitjans de comunicació social: empreses de televisió, ràdio i premsa escrita i digital.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2016/08/16/48/dof/vci/html**

### Dades del document

Número de DOGV
:   7854

Data del DOGV
:   19-08-2016

Secció del DOGV
:   I. DISPOSICIONS GENERALS

Número del document
:   2016/6645


Data del document
:   16-08-2016

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

ORDRE 48/2016, de 16 d'agost, de la Conselleria d'Educació, Investigació, Cultura i Esport, per la qual s'aproven les bases reguladores del procediment de subvencions per al foment del valencià per a mitjans de comunicació social: empreses de televisió, ràdio i premsa escrita i digital. [2016/6645]  
Índex  
Preàmbul  
Article 1. Objecte  
Article 2. Beneficiaris i requisits  
Article 3. Compatibilitat amb la Unió Europea  
Article 4. Règim normatiu de les subvencions  
Article 5. Disponibilitat pressupostària  
Article 6. Clàusules socials  
Article 7. Accions objecte d'ajuda i opcions  
Article 8. Sol·licitud i termini de presentació  
Article 9. Informació i documentació de la sol·licitud  
Article 10. Comissió tècnica  
Article 11. Ordenació, instrucció i resolució del procediment d'atorgament de les subvencions  
Article 12. Modalitats i criteris de valoració  
Article 13. Càlcul de la puntuació i mínims de participació  
Article 14. Valoració de la puntuació i assignació de la subvenció  
  
Article 15. Compatibilitat  
Article 16. Obligacions  
Article 17. Causes de reintegrament  
Article 18. Forma de pagament  
Article 19. Justificació de la subvenció  
Article 20. Mètode de comprovació i pla de control  
Article 21. Règim d'infraccions i sancions  
Disposició addicional  
Disposicions finals  
  
PREÀMBUL  
  
L'Estatut d'Autonomia de la Comunitat Valenciana estableix, en l'article 6, que el valencià és la llengua pròpia i l'idioma oficial de la Comunitat Valenciana.  
La Carta Europea de les Llengües Regionals o Minoritàries, aprovada a Estrasburg, el 5 de novembre de 1992, estableix el compromís d'adoptar, en la mesura en què la ràdio i la televisió tenen una missió de servei públic, les disposicions adequades perquè els difusors programen emissions en les llengües regionals, fomenten i/o faciliten l'emissió de programes de ràdio i televisió en les llengües regionals d'una manera regular, cobrisquen els costos suplementaris dels mitjans de comunicació que facen ús de les llengües regionals, fomenten i/o faciliten la publicació d'articles de premsa en les llengües regionals o minoritàries, de manera regular, i donen suport a la formació de periodistes i altre personal per als mitjans de comunicació que facen servir les llengües regionals.  
La Generalitat està compromesa en la recuperació i promoció de l'ús del valencià, per la qual cosa el Consell, com a govern de totes les valencianes i valencians, vol impulsar i fomentar l'ús del valencià en tots els àmbits de la societat valenciana.  
La Llei 4/1983, de 23 de novembre, de la Generalitat, d'Ús i Ensenyament del Valencià, fixa, com un dels seus objectius específics, protegir la recuperació del valencià, llengua pròpia de la Comunitat Valenciana, i garantir-ne l'ús normal i oficial.  
De conformitat amb l'article 26 de la Llei 4/1983, de 23 de novembre, de la Generalitat, d'Ús i Ensenyament del Valencià, tots els ciutadans tenen el dret de ser informats pels mitjans socials de comunicació, tant en valencià com en castellà i de la mateixa manera, pel que fa a l'accés dels ciutadans als mitjans de comunicació social en els termes establits per la legislació, tindran dret a utilitzar el valencià, oral i escrit, en condicions d'igualtat amb el castellà.  
El compromís del Consell està basat en el compliment de les disposicions de l'Estatut d'Autonomia de la Comunitat Valenciana i les de la Llei 4/1983, d'Ús i Ensenyament del Valencià, normes legals bàsiques de les quals emanen l'oficialitat del valencià i l'obligatorietat de protegir-ne la recuperació i garantir-ne l'ús social.  
Les ajudes econòmiques són una tècnica de foment i de col·laboració entre les administracions i els particulars per a la gestió de qüestions d'interés públic.  
El Consell considera que el valencià és la manifestació més important del patrimoni cultural dels valencians. Amb la finalitat de preservar-lo estableix una línia pressupostària d'ajudes a la producció, publicació i edició d'informació en valencià, de conformitat amb l'article 107 de.3.d del Tractat de Funcionament de la Unió Europea.  
  
Per tot això, segons els preceptes dels articles 2.1 i 2.2 de la Llei 38/2003, de 17 de novembre, General de Subvencions (LGS); de la disposició final primera del Reial Decret 887/2006, de 21 de juliol, que aprova el Reglament General de Subvencions (RGS); de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, atés que s'ha donat audiència pública en el Diari Oficial de la Comunitat Valenciana, oït el Consell Jurídic Consultiu, d'acord amb el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, en virtut de les facultats que em són conferides per l'article 28 de la Llei 5/1983, de 30 de desembre, del Consell; vista la proposta del director general de Política Lingüística i Gestió del Multilingüisme d'11 d'agost de 2016, i de conformitat amb aquesta,  
Fent ús de les atribucions que em confereix la normativa vigent,  
  
  
ORDENE  
  
Article 1. Objecte  
1. L'objecte de l'ajuda és la conservació del patrimoni cultural i el foment de l'ús del valencià.  
2. Aprovar les bases reguladores del procediment de subvencions per al foment del valencià per a mitjans de comunicació social: empreses de televisió, ràdio i premsa escrita i digital.  
  
Article 2. Beneficiaris i requisits  
1. Podran optar a les ajudes:  
a) Les empreses legalment constituïdes per persones físiques o jurídiques que tinguen com a activitat l'emissió de programes de televisió o ràdio en l'àmbit de la Comunitat Valenciana i que siguen titulars de llicència atorgada per la Generalitat per a la prestació de serveis de comunicació audiovisual radiofònica o televisiva o bé siguen arrendataris d'una llicència amb la corresponent autorització del Consell.  
b) Les empreses legalment constituïdes per persones físiques o jurídiques que tinguen com a activitat la publicació i edició de premsa escrita en l'àmbit de la Comunitat Valenciana.  
c) Les empreses legalment constituïdes per persones físiques o jurídiques que tinguen com a activitat la publicació i edició de premsa digital registrades a la Comunitat Valenciana o que dediquen un dels apartats a informació relacionada amb la Comunitat.  
2. No podran obtindre la condició de beneficiàries les empreses que hagen sigut sancionades mitjançant una resolució administrativa ferma de l'òrgan competent de l'administració de la Generalitat per incompliment de les obligacions o deures en matèria de comunicació audiovisual.  
3. No podran obtindre la condició de beneficiàries les empreses que hagen sigut sancionades, mitjançant una resolució administrativa ferma de l'òrgan competent de l'administració de la Generalitat, per infraccions greus o molt greus en matèria de comunicació audiovisual.  
  
4. No podran obtindre la condició de beneficiàries de les subvencions aquelles empreses en les quals concórrega alguna de les circumstàncies referides en l'article 13 de la LGS amb el redactat modificat per la disposició final quinta de la Llei Orgànica 3/2015, de 20 de març, de Control de l'Activitat Economicofinancera dels Partits Polítics.  
Així mateix, queden excloses, com a beneficiàries de les subvencions, les entitats que operen en els sectors i per a les ajudes que s'especifiquen en els punts 2, 3 i 4 de l'article 1 del Reglament 651/2014, de la Comissió.  
5. Se suspendrà el pagament de les ajudes concedides a les empreses que estiguen subjectes a una ordre de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat interior.  
  
Article 3. Compatibilitat amb la Unió Europea  
D'acord amb l'article 3.2 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, aquesta convocatòria d'una banda s'ha de comunicar per a acollir-se al Reglament (UE) núm. 651/2014, de 17 de juny, de 2014, de la Comissió, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat, i de l'altra s'ha de notificar pel que fa a les ajudes a premsa. A més, aquestes ajudes, d'acord amb l'article 107. 3. d del TFUE, es consideren compatibles amb el mercat interior perquè van destinades a promoure la cultura i la conservació del patrimoni.  
  
1. Ajudes a la producció i difusió de programes de televisió en valencià.  
Conforme al Decret 147/2007, de 7 de setembre, del Consell, i d'acord amb el Reglament General d'Exempció per Categories (RGEC II): Reglament (UE) núm. 651/2014, de 17 de juny, de la Comissió, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat, aquest règim d'ajudes està exempt de notificació a la Comissió Europea i és compatible amb el mercat interior, d'acord amb l'article 107, apartat 3, del Tractat, perquè compleix tots els requisits de l'article 54 i els del capítol I i els de la secció 11 del capítol III, «Ajudes a la cultura i la conservació del patrimoni», de l'esmentat Reglament 651/2014.  
  
D'acord amb l'esmentat reglament, este règim d'ajudes dóna suport a obres audiovisuals difícils considerant que el valencià té un abast territorial i poblacional limitats, de conformitat amb l'apartat 140 de l'article 2 del RGEC.  
La intensitat d'ajuda per a la producció d'obres audiovisuals difícils permet que la intensitat de l'ajuda arribe fins el 100 % dels costos subvencionables.  
2. Ajudes a la producció i difusió de programes de ràdio en valencià.  
  
Conforme al Decret 147/2007, de 7 de setembre, del Consell, i d'acord amb el Reglament General d'Exempció per Categories (RGEC II): Reglament (UE) núm. 651/2014, de 17 de juny, de la Comissió, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat, este règim d'ajudes està exempt de notificació a la Comissió Europea i és compatible amb el mercat interior, d'acord amb l'article 107, apartat 3, del Tractat, per ser-li d'aplicació l'article 53, apartat 2, lletra c, de l'esmentat Reglament 651/2014.  
De conformitat amb l'apartat 8 de l'article 53, la intensitat de l'ajuda podrà ser del 80 % dels costos subvencionables.  
3. Ajudes a la producció, publicació i difusió d'informació en premsa escrita i/o digital. Conforme al Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, aquesta convocatòria s'ha de notificar a la Comissió Europea per ser aplicable l'article 107, apartat 1, del Tractat de Funcionament de la Unió Europea. La intensitat de l'ajuda podrà arribar al 100 % dels costos subvencionables. La concessió d'aquestes ajudes està condicionada a la decisió positiva de la Comissió Europea.  
4. Aquestes ajudes no es poden aplicar a les empreses que estiguen subjectes a una orde de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat interior. Tampoc a les empreses en crisi tenint en compte la definició de l'article 2.18 del Reglament (UE) núm. 651/2014, de 17 de juny, de la Comissió.  
5. Les ajudes amb costos subvencionables identificables, exemptes en virtut del Reglament (UE) 651/2014, podran acumular-se a qualsevol altra ajuda estatal sempre que aquestes mesures d'ajudes es referisquen a costos subvencionables identificables diferents o a qualsevol altra ajuda estatal, corresponent ?parcialment o totalment- als mateixos costos subvencionables, únicament si aquesta acumulació no supera la intensitat d'ajuda o l'import d'ajuda més elevats aplicables a l'esmentada ajuda en virtut del Reglament (UE) núm. 651/2014, de 17 de juny, de la Comissió. Aquestes ajudes no s'acumularan amb ajudes de minimis relatives a les mateixes despeses subvencionables si aquesta ajuda és superior a l'establerta en el capítol III del reglament esmentat. També s'acolliran a aquesta norma les ajudes a la premsa escrita i/o digital.  
  
  
Article 4. Règim normatiu de les subvencions  
1. El procediment per a la concessió de les subvencions corresponents a aquestes ajudes es tramitarà en règim de concurrència competitiva, segons estableix l'article 22.1 de la Llei 38/2003, General de Subvencions (LGS), i l'article 163 de la Llei 1/2015, de 6 de febrer, de la Generalitat, d'Hisenda Pública, del Sector Públic i de Subvencions.  
  
2. A aquestes ajudes s'aplicaran les bases reguladores d'aquesta convocatòria; els preceptes bàsics de la Llei 38/2003, de 17 de novembre, General de Subvencions; la disposició final primera del Reial Decret 887/2006, de 21 de juliol, que aprova el Reglament (RGS); la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions; així com el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic.  
  
Article 5. Disponibilitat pressupostària  
La Generalitat finançarà les subvencions de promoció del valencià i gestió del multilingüisme a càrrec dels pressupostos de la Generalitat. Es publicaran en el Diari Oficial de la Comunitat Valenciana (DOCV) les oportunes convocatòries, amb les característiques de les accions subvencionables, les línies pressupostàries i l'import de les subvencions, d'acord amb les previsions pressupostàries.  
  
Article 6. Clàusules socials  
Les convocatòries corresponents establiran, d'acord amb aquestes bases, com a criteris socials en la valoració de les sol·licituds els aspectes regulats en el punt «Nové. Disposicions relatives a la incorporació de criteris socials en les convocatòries de subvencions i ajudes», de l'Acord de 27 de març de 2015, del Consell, pel qual s'estableixen directrius per a l'aplicació de clàusules de caràcter social en la contractació de l'Administració de la Generalitat i el seu sector públic, així com en matèria de subvencions de l'Administració de la Generalitat.  
  
  
Article 7. Accions objecte d'ajuda i opcions  
Les ajudes van dirigides a subvencionar la preproducció, producció i distribució de programes de ràdio i televisió en valencià; i a la producció, edició i difusió de premsa escrita i digital en valencià.  
  
En la convocatòria corresponent s'establirà el període en què s'hauran de realitzar les activitats objecte de la subvenció.  
1. S'estableixen les opcions següents:  
Opció A. Ràdio  
Podran optar a aquesta opció empreses de ràdio legalment constituïdes, que emeten en l'àmbit de la Comunitat Valenciana, que siguen titulars de llicència atorgada per la Generalitat per a la prestació de serveis de comunicació radiofònica o bé siguen arrendataris d'una llicència amb la corresponent autorització del Consell, i que ho facen íntegrament en valencià o incrementen l'oferta en valencià respecte a l'exercici anterior d'acord amb el que s'establirà en la convocatòria.  
  
Opció B. Televisió  
Podran optar a aquesta opció empreses de televisió legalment constituïdes i que emeten en l'àmbit de la Comunitat Valenciana, que siguen titulars de llicència atorgada per la Generalitat per a la prestació de serveis de comunicació audiovisual o televisiva o bé siguen arrendataris d'una llicència amb la corresponent autorització del Consell, i que ho facen íntegrament en valencià o incrementen l'oferta en valencià respecte a l'exercici anterior d'acord amb el que s'establirà en la convocatòria. Se subvencionaran les activitats que es realitzen en el període que va des de la sol·licitud fins la justificació de l'activitat.  
  
Opció C. Premsa escrita  
Podran optar a aquesta opció empreses de premsa escrita legalment constituïdes i que editen i publiquen a la Comunitat Valenciana i que ho facen íntegrament en valencià o incrementen l'oferta en valencià respecte a l'exercici anterior d'acord amb el que s'establirà en la convocatòria.  
  
Opció D. Premsa digital  
Podran optar a aquesta opció empreses de premsa digital legalment constituïdes i que editen continguts informatius en valencià referits a la Comunitat Valenciana i que ho facen íntegrament en valencià o incrementen l'oferta en valencià respecte a l'exercici anterior d'acord amb el que s'establirà en la convocatòria.  
2. Les empreses hauran de disposar de personal amb un perfil professional específic que els permeta realitzar les activitats objecte d'aquesta ajuda amb eficàcia i eficiència. Per a això, hauran de comptar amb l'assessorament de personal amb coneixements de valencià de nivell C2 del Marc Europeu Comú de Referència per a les Llengües (MECR) o que els presentadors, locutors o redactors compten, com a mínim, amb el nivell C1 del MECR de coneixements de valencià.  
3. Per a optar a una de les ajudes de qualsevol de les opcions s'ha de presentar la documentació adequada d'acord amb el que s'indica en l'article 8.  
4. Seran objecte de subvenció les despeses directament imputables a tasques de producció i distribució dels programes i edicions emesos o publicats en valencià. No es cobriran les inversions realitzades en immobilitzat patrimonial ni les despeses realitzades com a conseqüència de la compra de drets d'autor.  
  
Article 8. Sol·licitud i termini de presentació  
1. La sol·licitud ha de ser firmada per la persona que represente legalment l'empresa i ha d'acreditar que té representació suficient. Les sol·licituds, que s'han d'ajustar al model que figura en la convocatòria corresponent, s'han de dirigir a la direcció general competent en matèria de política lingüística i s'han de presentar, amb la informació i la documentació requerides en la convocatòria, en el Registre General de la conselleria competent en aquesta matèria, en les direccions territorials de la corresponent conselleria d'Alacant, Castelló o València, o per qualsevol dels mitjans establits per la legislació sobre procediment administratiu.  
En el cas de presentar-la en una oficina de Correus, s'ha de fer en sobre obert perquè la instància siga datada i segellada abans de ser certificada i, en tot cas, s'ha d'ajustar als requisits establits en l'article 31 del Reial Decret 1829/1999, de 3 de desembre, pel qual s'aprova el reglament que regula la prestació dels serveis postals, d'acord amb la Llei 24/1998, de 13 de juliol, del Servei Postal Universal i de Liberalització dels Serveis Postals.  
  
2. El model de la sol·licitud estarà disponible en la pàgina web de la conselleria competent en matèria de política lingüística i s'indicarà en la convocatòria corresponent. En aquest lloc web també es poden emplenar i imprimir els annexos.  
3. En tant que el procediment de tramitació no siga íntegrament de forma telemàtica, la formalització efectiva de la sol·licitud telemàtica requerirà de la presentació en paper segons el punt 1 d'aquest article.  
4. El termini de presentació de sol·licituds serà el que indique la convocatòria en el Diari Oficial de la Comunitat Valenciana.  
5. La direcció general competent en política lingüística revisarà les sol·licituds perquè totes les dades exigides en la convocatòria figuren en l'expedient. Quan la sol·licitud no complisca els requisits establits en aquesta ordre o no s'aporte la informació i la documentació que, d'acord amb l'ordre, siga exigible, de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, l'empresa interessada serà requerida perquè esmene, en un termini de 10 dies, la falta o aporte la informació i els documents preceptius, amb indicació que, si no ho fa així, es considerarà que desisteix de la seua petició, amb una resolució prèvia, que haurà de ser dictada en els termes que preveu l'article 42 de l'esmentada llei.  
  
6. La presentació de sol·licituds per a optar a les ajudes implica l'acceptació expressa i formal de les condicions de la convocatòria.  
7. En el cas de ràdio i televisió s'ha d'acreditar la concessió de llicència atorgada per l'òrgan competent de la Generalitat. Aquesta certificació serà sol·licitada d'ofici per l'òrgan gestor de la subvenció.  
  
  
Article 9. Informació i documentació de la sol·licitud  
D'acord amb el que exposa el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, la informació i la documentació requerides per a la tramitació de la sol·licitud han de figurar en el model de sol·licitud que s'annexarà a la convocatòria corresponent i s'han de referir als aspectes següents:  
1. Dades identificatives de l'empresa, en què ha de constar el número del CIF, la localitat, l'adreça a l'efecte de comunicacions tant postals com electròniques i el telèfon.  
2. Dades identificatives de la persona sol·licitant, el número del DNI i l'acreditació sobre la capacitat de representació.  
3. Les dades de l'imprés de domiciliació bancària per a pagaments de la Generalitat.  
4. Indicació i informació sobre l'opció de l'ajuda a la qual s'opta.  
  
5. Contingut de les declaracions responsables:  
a) Sobre la veracitat de la informació, de les dades i de la documentació aportada, així com el compromís de conservar i de posar a disposició de la conselleria competent en la matèria la documentació original durant el temps de vigència de l'expedient.  
b) Sobre el compliment dels requisits de la convocatòria.  
c) Que no està sotmesa a cap prohibició per a obtindre la condició de beneficiària, de les assenyalades en l'article 13 de la Llei 38/2003, de 17 de novembre, General de Subvencions.  
d) Sobre la disposició i conservació de la documentació acreditativa corresponent i sobre el compromís de conservar-la durant la vigència de l'expedient.  
e) Sobre el compliment de la norma sobre integració de persones amb discapacitat o, si és el cas, l'exempció, d'acord amb el que disposa el Decret 279/2004, de 17 de desembre, del Consell de la Generalitat, pel qual es regulen les mesures en els procediments de contractació administrativa i de concessió de subvencions per al foment de l'ocupació de les persones amb discapacitat.  
f) Sobre el compliment de les obligacions previstes en la Llei 1/2006, de 19 d'abril, de la Generalitat, del Sector Audiovisual (DOCV 5243, 21.04.2006) i la normativa estatal.  
g) Sobre la disposició d'un pla de promoció de la igualtat efectiva d'oportunitats entre dones i hòmens, la integració social i laboral de persones amb discapacitat i d'altres col·lectius de població especialment desfavorida  
h) Que està donada d'alta i al corrent del pagament en l'impost sobre activitats econòmiques (IAE).  
i) Sobre les accions objecte d'ajuda i les opcions sol·licitades.  
j) Sobre les ajudes rebudes en l'exercici fiscal en curs i en els dos exercicis fiscals anteriors i sobre les ajudes rebudes per als mateixos costos subvencionables o amb ajuda estatal per a la mateixa mesura de finançament de risc.  
6. Autoritzacions.  
Per a afavorir l'agilització administrativa, l'empresa sol·licitant podrà autoritzar la conselleria convocant per a:  
a) Obtindre per via telemàtica o electrònica les dades pertinents que estiguen en poder de la Tresoreria General de la Seguretat Social, de l'Agència Estatal de l'Administració Tributària i de la conselleria competent en matèria d'hisenda.  
b) La consulta de les dades en el sistema de verificació de dades de l'empresa i de la persona sol·licitant.  
c) Enviar informació i notificació referida a l'expedient per mitjans telemàtics i electrònics.  
7. En el cas que no es firmen les autoritzacions anteriors, l'empresa ha d'aportar la documentació acreditativa d'acord amb l'article 13 de la LGS, d'estar al corrent en el compliment de les obligacions tributàries i de la Seguretat Social, així com el certificat de la conselleria competent en matèria d'hisenda i Administració Pública que acredite que l'empresa sol·licitant no té deutes de naturalesa tributària amb la Generalitat.  
  
8. A més, segons l'opció d'ajuda per a la qual presenten la sol·licitud, cal adjuntar-hi la documentació acreditativa corresponent als criteris de puntuació de l'article 12 i la documentació següent:  
- Documentació que acredite que l'empresa està legalment constituïda i que té com a activitat la difusió de continguts informatius a la Comunitat Valenciana.  
- Document que acredite l'audiència diària en el cas de ràdios i televisions, la tirada impresa mensual a la Comunitat Valenciana en el cas de premsa escrita i els visitants únics mensuals procedents de la Comunitat Valenciana en els cas de premsa digital.  
- Una memòria que incloga tots els aspectes de valoració de cada opció sol·licitada descrits en l'article 12 d'aquestes bases.  
- Memòria econòmica detallada del pressupost de la programació i de les edicions en valencià. S'ha de fer constar el total de despeses de personal i la part proporcional destinada a la programació o l'edició en valencià. Així com també s'han de detallar la resta de despeses subvencionables i la part proporcional destinada a l'edició o publicació en valencià.  
9. La direcció general competent en política lingüística comprovarà la veracitat de la informació continguda en les declaracions responsables en qualsevol moment posterior a la presentació de la sol·licitud.  
  
  
Article 10. Comissió Tècnica  
Les sol·licituds seran estudiades per una comissió tècnica que, com a òrgan col·legiat, estarà formada per:  
Presidència: titular de la subdirecció general competent en política lingüística.  
Secretaria: titular del Servei de Promoció de la direcció general competent en política lingüística.  
Vocals:  
- Dos persones funcionàries de la direcció general competent en política lingüística, nomenades per la persona titular de l'òrgan.  
- Una persona funcionària de la Sotssecretaria de la conselleria amb competències en matèria de política lingüística, nomenada per la persona titular de la Direcció General de Política Lingüística i Gestió del Multilingüisme a proposta de la persona titular de la Sotssecretaria.  
En el cas de produir-se alguna vacant o absència dels membres de la Comissió, la persona titular de la Direcció General de Política Lingüística i Gestió del Multilingüisme designarà les persones suplents corresponents.  
  
Article 11. Ordenació, instrucció i resolució del procediment de concessió  
1. La gestió i instrucció del procediment correspon a la subdirecció general amb competències en política lingüística.  
2. La valoració de les sol·licituds seguirà els criteris de l'article 11 d'aquestes bases i la puntuació que s'establirà en la resolució de convocatòria corresponent.  
3. Seguidament, en aplicació dels criteris establits en els articles 12 i 13, i amb la valoració corresponent a totes les sol·licituds que hagen complit els requisits de la convocatòria, s'elaborarà una llista amb l'import de les ajudes concedides en cada opció.  
4. Atenent els criteris indicats, i tenint en compte el pressupost i la distribució disponible per a l'atorgament de les subvencions, la Comissió Tècnica elaborarà l'informe i la proposta pertinent. D'acord amb l'informe, l'òrgan instructor formularà la proposta de resolució a la persona titular de la Direcció General de Política Lingüística i Gestió del Multilingüisme.  
5. Vista la proposta, i d'acord amb la delegació de la facultat de resoldre efectuada per la disposició final primera d'aquestes bases, la persona titular de la Direcció General de Política Lingüística i Gestió del Multilingüisme resoldrà la concessió de les ajudes. La resolució serà publicada en el Diari Oficial de la Comunitat Valenciana, tal com disposen l'article 18 de la LGS i l'article 8.1.c de la Llei 19/2013, de 9 de desembre, de Transparència, Accés a la Informació Pública i Bon Govern.  
6. Si en el termini de sis mesos a partir de la finalització de la presentació de sol·licitud no hi ha una resolució expressa, aquesta s'entendrà desestimada.  
  
Article 12. Modalitats i criteris de valoració  
1. La Comissió ha de tindre en compte el procediment i els criteris que s'establisquen en la resolució de la convocatòria corresponent per a l'ordenació, l'avaluació i l'elaboració de l'informe i de la quantia de les ajudes entre les sol·licituds. Els criteris que es valoraran en la convocatòria corresponent per a cada modalitat són els següents.  
  
Opció A. Ràdio  
a) Import pressupostat de la producció i difusió. S'assignarà un màxim de punts al pressupost més alt previst en la convocatòria corresponent i un mínim de punts al pressupost mínim exigit. Per a la resta de sol·licituds, s'aplicarà una escala de valoració proporcional.  
  
b) Hores d'emissió en valencià.  
c) Tipus de programes.  
d) Emissió de música en valencià  
e) Percentatge d'emissió en valencià.  
f) Acreditació d'un pla de promoció de la igualtat efectiva d'oportunitats entre dones i hòmens, la integració social i laboral de persones amb discapacitat i d'altres col·lectius de població especialment desfavorida.  
Opció B. Televisió  
a) Import pressupostat de la producció i difusió. S'assignarà un màxim de punts al pressupost més alt previst en la convocatòria corresponent i un mínim de punts al pressupost mínim exigit. Per a la resta de sol·licituds, s'aplicarà una escala de valoració proporcional.  
  
b) Hores d'emissió en valencià.  
c) Tipus de programes.  
d) Emissió de música en valencià.  
e) Emissió de pel·lícules en versió original en llengua estrangera subtitulades o doblades en valencià.  
f) Percentatge d'emissió en valencià.  
g) Acreditació d'un pla de promoció de la igualtat efectiva d'oportunitats entre dones i hòmens, la integració social i laboral de persones amb discapacitat i d'altres col·lectius de població especialment desfavorida.  
Opció C. Premsa escrita  
a) Import pressupostat de la producció, l'edició i la difusió. S'assignarà un màxim de punts al pressupost més alt previst en la convocatòria corresponent i un mínim de punts al pressupost mínim exigit. Per a la resta de sol·licituds, s'aplicarà una escala de valoració proporcional.  
  
b) Pàgines en valencià per edició.  
c) Tipus d'informació publicada.  
Es tindrà en compte la informació publicada en valencià proposada en la sol·licitud:  
- Informació d'actualitat o continguts per a públic infantil publicats en valencià.  
- Informació cultural o d'entreteniment publicada en valencià.  
  
- Informació esportiva en valencià i la resta de continguts.  
d) Periodicitat de la publicació de continguts en valencià.  
- Diària  
- Setmanal  
- Mensual  
- Bimensual o durada superior.  
e) Percentatge de publicació en valencià. Es valorarà la proposta presentada de publicació en valencià.  
f) Publicitat en valencià.  
g) Edició d'un suplement setmanal que acompanye el periòdic, redactat íntegrament en valencià.  
h) Acreditació d'un pla de promoció de la igualtat efectiva d'oportunitats entre dones i hòmens, la integració social i laboral de persones amb discapacitat i d'altres col·lectius de població especialment desfavorida.  
Opció D. Premsa digital  
a) Import pressupostat de la producció, l'edició i la difusió. S'assignarà un màxim de punts al pressupost més alt previst en la convocatòria corresponent i un mínim de punts al pressupost mínim exigit. Per a la resta de sol·licituds, s'aplicarà una escala de valoració proporcional.  
  
b) Seccions en valencià per edició.  
Les edicions digitals hauran de tenir un mínim d'una secció dedicada a continguts informatius referits a la Comunitat Valenciana i estar redactada íntegrament en valencià. L'accés directe a la secció en valencià haurà d'estar en un lloc destacat i visible en la part superior de la pàgina d'inici.  
c) Tipus d'informació publicada.  
Es tindrà en compte la informació publicada en valencià proposada en la sol·licitud:  
- Informació d'actualitat o continguts per a públic infantil publicats en valencià.  
- Informació cultural o d'entreteniment publicada en valencià.  
  
- Informació esportiva en valencià i la resta de continguts.  
d) Percentatge de publicació en valencià. Es valorarà la proposta presentada de publicació o d'edició en valencià.  
e) Publicitat en valencià.  
f) Continguts transmèdia de producció pròpia en valencià disponibles en la pàgina web.  
g) Entrada inicial en valencià a la pàgina web.  
h) Acreditació d'un pla de promoció de la igualtat efectiva d'oportunitats entre dones i hòmens, la integració social i laboral de persones amb discapacitat i d'altres col·lectius de població especialment desfavorida.  
  
Article 13. Càlcul de la puntuació i mínims de participació  
1. Per a obtindre subvenció l'empresa ha d'haver obtingut el mínim de punts que s'indicarà en la resolució de la convocatòria corresponent en l'opció en què participe. Per al càlcul de la puntuació de cada una de les empreses es tindrà en compte:  
a) En el cas de ràdio i televisió, l'audiència diària d'oients/espectadors a què emeten. Es multiplicaran els punts obtinguts per les empreses que han superat el mínim pels valors que s'indicaran en la convocatòria corresponent.  
b) En el cas de premsa escrita, la tirada impresa distribuïda a la Comunitat Valenciana. Es multiplicaran els punts obtinguts per les empreses que han superat el mínim pels valors que s'indicaran en la convocatòria corresponent.  
c) En el cas de premsa digital, els visitants únics mensuals procedents de la Comunitat Valenciana. Es multiplicaran els punts obtinguts per les empreses que han superat el mínim pels valors que s'indicaran en la convocatòria corresponent.  
2. Minoració: en el cas dels mitjans que no informen íntegrament en valencià, s'ha d'aplicar un percentatge de minoració si no incrementen l'oferta respecte a la convocatòria anterior, cas que hagueren obtingut subvenció.  
Als mitjans que justifiquen el no-control horari perquè es tracta de desconnexions en el cas de la ràdio i la televisió, no se'ls aplicarà la referida minoració.  
El percentatge de minoració serà el que s'indique en cada convocatòria.  
En la primera convocatòria a partir de la publicació i aplicació d'aquestes bases no s'aplicarà cap minoració.  
  
Article 14. Valoració de la puntuació i assignació de la subvenció  
  
1. Una vegada obtinguda la puntuació final de cada sol·licitud, se sumarà el total de punts obtinguts de totes les sol·licituds. El valor econòmic del punt s'obté de la divisió del pressupost total per a cada opció entre el total de punts de les empreses beneficiàries.  
Per al càlcul de la subvenció, es multiplicarà el valor econòmic del punt pels punts totals de cada una de les empreses beneficiàries. L'import màxim atorgat no podrà ser superior al que es preveu en la convocatòria.  
2. Seguidament, en aplicació dels criteris establits més amunt, i amb la valoració corresponent a totes les sol·licituds que hagen complit els requisits de la convocatòria, s'elaborarà una llista amb l'import de les ajudes concedides en cada opció.  
3. Atenent els criteris indicats, i tenint en compte el pressupost i la distribució disponible per a l'atorgament de les subvencions corresponents a les opcions indicades, la Comissió Tècnica elaborarà l'informe i la proposta pertinent.  
4. D'acord amb l'informe, l'òrgan instructor formularà la proposta de resolució a la persona titular de la direcció general competent en matèria de política lingüística.  
5. Vista la proposta, i d'acord amb la delegació de la facultat de resoldre efectuada per la disposició final primera d'aquestes bases, la persona titular de la direcció general competent en matèria de política lingüística resoldrà la concessió de les ajudes. La resolució serà publicada en el Diari Oficial de la Comunitat Valenciana, tal com disposen l'article 18 de la LGS i l'article 8.1.c de la Llei 19/2013, de 9 de desembre, de Transparència, Accés a la Informació Pública i Bon Govern.  
  
  
Article 15. Compatibilitat  
Aquestes ajudes són compatibles amb altres ajudes i subvencions obtingudes d'altres organismes, així com altres recursos o ingressos per a la mateixa finalitat. En tot cas, la suma de les ajudes, subvencions, recursos o ingressos rebuts no podrà superar la despesa realitzada. En cas de superar-la, es reduirà l'import de la subvenció fins al límit màxim que corresponga al cost total del programa subvencionat.  
  
Article 16. Obligacions  
Les empreses beneficiàries de les subvencions tenen les obligacions següents:  
1. Haver realitzat l'activitat que fonamenta la subvenció i haver-la justificada adequadament segons s'indica en aquestes bases.  
2. Comunicar a la conselleria concessionària de la subvenció altres ajudes i subvencions obtingudes d'altres organismes, així com altres recursos o ingressos per a la mateixa finalitat. Si no ha rebut cap altra subvenció, ha de presentar una declaració responsable que ho acredite.  
  
3. Estar sotmeses a les actuacions de comprovació i de control financer que corresponen a la Intervenció General, a la qual aportaran la documentació que se'ls requerisca.  
4. Disposar dels llibres comptables, registres diligenciats i altres documents degudament auditats, en els termes exigits per la legislació mercantil i sectorial aplicable a l'empresa beneficiària, amb la finalitat de garantir l'adequat exercici de les facultats de comprovació i de control.  
5. Conservar els documents justificatius de l'aplicació dels fons rebuts mentre puguen ser objecte de les actuacions de control i de comprovació.  
6. Acreditar que estan al corrent de les obligacions tributàries i de la Seguretat Social.  
7. Procedir al reintegrament dels fons percebuts en els supòsits indicats en l'article 37 de la Llei General de Subvencions.  
8. Les actuacions de promoció del valencià s'han d'ajustar a les directrius de la conselleria concedent de la subvenció, la qual podrà supervisar-les en qualsevol moment.  
9. Les empreses beneficiàries, en la difusió de les activitats subvencionades, han de donar l'adequada publicitat del caràcter públic del finançament de la Conselleria d'Educació, Investigació, Cultura i Esport de la Generalitat, d'acord al que estableix l'article tercer, apartat segon i tercer de la Llei 2/2015, de 21 d'abril, de la Generalitat, de Transparència, Bon Govern i Participació Ciutadana de la Comunitat Valenciana. El text que han d'incloure és: «Amb la col·laboració de la Conselleria d'Educació, Investigació, Cultura i Esport. Generalitat Valenciana». En el cas de ràdio i televisió s'ha d'indicar en cada programa que haja rebut subvenció des de la resolució d'atorgament fins la finalització de l'any corresponent.  
  
10. Han d'adequar-se a la normativa lingüística oficial de l'Acadèmia Valenciana de la Llengua d'acord amb el que disposa l'article 5 de la Llei 7/1998, de 16 de setembre, de la Generalitat Valenciana, de Creació de l'Acadèmia Valenciana de la Llengua; i l'article 13n del Decret 155/2015, de 18 de setembre, del Consell, pel qual aprova el Reglament orgànic i funcional de la Conselleria d'Educació, Investigació, Cultura i Esport (DOCV 7620, 22.09.2015).  
11. L'entitat, si és el cas, podrà subcontractar, per l'import total o parcial de la subvenció, la realització de l'activitat subvencionada, segons el que disposen l'article 29 de la Llei General de Subvencions i l'article 68 del Reglament General de Subvencions.  
L'incompliment de les anteriors obligacions serà causa de l'exigència de les responsabilitats o sancions corresponents segons la legislació vigent.  
  
Article 17. Causes de reintegrament  
1. En aplicació dels articles 19.3 i 19.4 de la LGS, qualsevol alteració de les condicions tingudes en compte per a la concessió de la subvenció, i, en tot cas, l'obtenció concurrent de subvencions, ajudes, ingressos o recursos, podrà donar lloc a la modificació de la resolució de la concessió.  
2. Seran responsables del reintegrament els que indica l'article 172 de la Llei 1/2015, de 6 de febrer, de la Generalitat.  
3. En aplicació de l'article 37 de la LGS, serà procedent el reintegrament en els casos següents:  
a) Obtenció de la subvenció havent falsejat les condicions requerides o havent amagat aquelles que haurien impedit la subvenció.  
  
b) Incompliment total o parcial de l'objectiu, de l'activitat, o la no-adopció del comportament que fonamente la concessió de la subvenció.  
c) Incompliment de l'obligació de justificació o la justificació insuficient, en els termes establits en l'article 30 de la LGS i en les normes establides en aquesta convocatòria.  
d) Incompliment de l'obligació d'adoptar les mesures de difusió segons el que s'indica en l'apartat 4 de l'article 18 de la LGS i en l'article 13.9 d'aquestes bases.  
e) Resistència, excusa, obstrucció o negativa a les actuacions de comprovació i control financer previstes en la legislació vigent, així com l'incompliment de les obligacions comptables, registrals o de conservació de documents quan d'això es derive la impossibilitat de verificar la utilització donada als fons percebuts, el compliment de l'objectiu, la realitat i regularitat de les activitats subvencionades, o la concurrència de subvencions, ajudes, ingressos o recursos per a la mateixa finalitat, procedents de qualsevol administració o ens públics o privats, nacionals, de la Unió Europea o d'organismes internacionals.  
  
f) Incompliment de l'obligació d'haver realitzat l'activitat subvencionada.  
  
Article 18. Forma de pagament  
1. El pagament de la subvenció es produirà a partir del moment en què l'empresa beneficiària justifique adequadament la realització de les activitats.  
2. L'import total de la subvenció es podrà lliurar, de manera fraccionada, a mesura que l'empresa presente la documentació justificativa de les activitats realitzades, fins que s'arribe a justificar la realització total de les activitats i de la quantitat de la subvenció.  
3. En cap cas podran realitzar-se pagaments a beneficiaris quan s'haja sol·licitat la declaració de concurs voluntari, hagen sigut declarats insolvents en qualsevol procediment, es troben declarats en concurs, llevat que en aquest haja adquirit l'eficàcia un conveni, estiguen subjectes a intervenció judicial o estiguen inhabilitats d'acord amb la Llei 22/2003, de 9 de juliol, Concursal, sense que haja conclòs el període d'inhabilitació fixat en la sentència de qualificació del concurs.  
  
4. No podrà realitzar-se el pagament de la subvenció mentre el beneficiari no es trobe al corrent en el compliment de les seues obligacions tributàries i davant de la Seguretat Social o siga deutor per resolució que declare la procedència de reintegrament.  
5. En el cas de justificar despeses per un import que no siga igual o superior al pressupost total de les activitats previstes, es procedirà a la minoració de la subvenció proporcional a les despeses efectivament justificades.  
  
Article 19. Justificació de la subvenció  
1. El termini de presentació de la documentació justificativa de la subvenció finalitzarà el dia que s'indique en la convocatòria corresponent. Si la justificació no es presenta dins d'aquest termini, s'entendrà que es renuncia a l'ajuda i que la subvenció queda sense efectes, sense perjuí de les sancions que puguen correspondre d'acord amb allò que estableixen els articles 52 i 22 de la Llei General de Subvencions.  
  
2. Per a justificar adequadament la subvenció, cal presentar, degudament omplit, el model del compte justificatiu que figurarà en la convocatòria, que ha d'estar firmat per la persona que represente l'empresa.  
3. En el compte justificatiu ha de figurar la informació següent:  
a) Les dades identificatives de l'empresa i de la subvenció.  
  
b) La declaració responsable sobre la veracitat de la informació, de les dades i de la documentació justificativa aportada, així com el compromís de conservar i de posar a disposició de la conselleria concedent la documentació original durant el temps de vigència de l'expedient.  
  
c) Per a l'opció A (ràdio):  
- Memòria explicativa de les activitats realitzades.  
- Relació de les despeses de les factures, o documents de valor probatori equivalent, corresponents a les despeses realitzades, imputades i pagades amb anterioritat a la finalització del termini del període de justificació, l'import de les quals ha de ser igual o superior al pressupost total de les activitats previstes. Cal indicar, per a cada factura, el percentatge de les despeses imputables a l'activitat subvencionada.  
  
- Si les activitats, a més de la subvenció, han sigut finançades amb fons propis o amb altres subvencions o recursos, s'ha d'acreditar l'import, la procedència i l'aplicació que s'ha donat a cada quantitat aportada.  
- Una declaració responsable de l'empresa amb la graella de programació en la qual s'especifiquen les hores totals d'emissió i les hores d'emissió en valencià, i el percentatge de programació que representa.  
  
- Un disc dur que continga una selecció dels programes emesos en valencià.  
- Declaració responsable d'emissió en el període justificat de la programació en valencià.  
d) Per a l'opció B (televisió):  
- Memòria explicativa de les activitats realitzades.  
- Relació de les factures corresponents a les despeses realitzades, imputades i pagades amb anterioritat a la finalització del termini del període de justificació, l'import de les quals ha de ser igual o superior al pressupost total de les activitats previstes. Cal indicar, per a cada factura, el percentatge de la despesa imputable a l'activitat subvencionada.  
- Si les activitats, a més de la subvenció, han sigut finançades amb fons propis o amb altres subvencions o recursos, s'ha d'acreditar l'import, la procedència i l'aplicació que s'ha donat a cada quantitat aportada.  
- Una declaració responsable de l'empresa amb la graella de programació en la qual s'especifiquen les hores totals d'emissió i les hores d'emissió en valencià i el percentatge de programació que representa.  
  
- Un disc dur que continga una selecció dels programes emesos en valencià.  
- Declaració responsable d'emissió en el període justificat de la programació en valencià.  
e) Per a les opcions C (premsa escrita) i D (premsa digital):  
- Memòria explicativa de les activitats realitzades.  
- Relació de les despeses de les factures corresponents a les despeses realitzades, imputades i pagades amb anterioritat a la finalització del termini del període de justificació, l'import de les quals ha de ser igual o superior al pressupost total de les activitats previstes. Cal indicar, per a cada factura, el percentatge de la despesa imputable a l'activitat subvencionada.  
- Si les activitats, a més de la subvenció, han sigut finançades amb fons propis o amb altres subvencions o recursos, s'ha d'acreditar l'import, la procedència i l'aplicació que s'ha donat a cada quantitat aportada.  
- Una declaració responsable de l'empresa amb la relació de publicacions en la qual s'especifiquen les pàgines totals impreses i les impreses en valencià, per a la premsa escrita. En el cas de la premsa digital s'han d'especificar les seccions totals i les que ho són en valencià.  
  
- Un disc dur que continga una selecció de pàgines publicades en valencià.  
4. L'acreditació de les clàusules socials s'adequarà al que es preveu en el punt «Nové. Disposicions relatives a la incorporació de criteris socials en les convocatòries de subvencions i ajudes», de l'Acord de 27 de març de 2015, del Consell, pel qual s'estableixen directrius per a l'Aplicació de clàusules de caràcter social en la contractació de l'Administració de la Generalitat i el seu sector públic, així com en matèria de subvencions de l'Administració de la Generalitat (DOCV 7498, 02.04.2015).  
  
Article 20. Mètode de comprovació i pla de control  
1. La comprovació administrativa de la justificació documental de la subvenció concedida se realitzarà mitjançant la revisió de la documentació que a aquest efecte s'ha establit en les presents bases com d'aportació preceptiva per les empreses beneficiàries, per al pagament de la subvenció.  
2. La comprovació material de l'efectiva realització de l'activitat, existència de la condició o compliment de la finalitat, es durà a terme en els termes establits en el pla de control que s'elaborarà a tal efecte en els termes establits en l'article 169.3 de la Llei 1/2015, anteriorment citada.  
  
  
Article 21. Règim d'infraccions i sancions  
El règim sancionador en la matèria regulada en aquesta ordre serà l'establit en el títol IV de la LGS i en els articles del 173 al 177 de la Llei 1/2015, de 6 de febrer, de la Generalitat.  
  
  
DISPOSICIÓ ADDICIONAL  
  
Única  
L'import global màxim previst per al període 2016-2020 és de 20 milions d'euros. En la modalitat de ràdio la previsió per a aquest període és de 4.000.000 d'euros, en la de televisió és de 4.000.000 d'euros, en la de premsa escrita 6.000.000 d'euros i en la de premsa digital 6.000.000 d'euros. Aquestes ajudes aniran a càrrec del programa 422.50, Promoció del valencià de la Generalitat i quedaran condicionades a la disponibilitat de crèdit pressupostari que es consigne amb aquesta finalitat en cada exercici que es concretarà en les corresponents convocatòries anuals que es publicaran en el DOCV.  
  
  
DISPOSICIONS FINALS  
  
Primera. Desplegament  
S'autoritza la persona titular de l'òrgan directiu competent en matèria de política lingüística a dictar les instruccions, a interpretar i a adoptar les mesures que considere convenients per a l'aplicació de la present ordre, així com a la resolució de la concessió de les subvencions, per delegació del titular de la conselleria amb competències en matèria de política lingüística.  
  
Segona. Entrada en vigor  
Aquesta ordre entrarà en vigor l'endemà de la publicació en el Diari Oficial de la Comunitat Valenciana.  
  
València, 16 d'agost de 2016  
  
El conseller d'Educació, Investigació, Cultura i Esport,  
p. a. (article 3 del ROF), el sotssecretari,  
JOSEP JOAN VIDAL BORRÁS


Còpia Permalink ELI